จ่อประเมินผลเปิดเรียนปกติ สกัด-จุดเสี่ยง
หมอธีระวัฒน์ เผยเวียดนาม สำรวจพบแหล่งเพาะเชื้อไวรัสโคโรนา มี ค้างคาวมงกุฎ ต้นตอ ก่อโรค แต่พฤติกรรมมนุษย์ทำเกิด การระบาด ครม.ยังไม่ไฟเขียวงบ 600 ล้านพัฒนาวิจัยวัคซีนโควิด-19 แต่ไฟเขียวงบกลาง 3622 ล้านจ่าย อสม.-อสส. ทั่วประเทศคนละ 500 บาทต่อเดือน เป็นระยะเวลา 7 เดือน ตอบแทนที่ทุ่มเทกำลังเฝ้าระวังโควิด-19 อย่างเต็มที่ บิ๊กอู้ด ผบช.สตม. ลุยสมุยกำหนดรูปแบบการทำงานของตำรวจ ตม. เน้นรองรับการท่องเที่ยว หากมีการเปิดการท่องเที่ยวรูปแบบใหม่สำหรับชาวต่างชาติเมื่อวันที่ 13 ส.ค. กรมควบคุมโรค กระทรวงสาธารณสุข เปิดเผยข้อมูลสถานการณ์การติดเชื้อโควิด-19 ในไทยว่า วันที่ 13 ส.ค.มีผู้ติดเชื้อเพิ่มขึ้น 3 ราย เป็นผู้ที่กลับจากต่างประเทศและอยู่ในสถานที่กักกันตัวของรัฐ มาจากประเทศอินเดีย 2 ราย และมาจากประเทศสิงคโปร์ 1 รายสำหรับกรณีชายชาวญี่ปุ่น อายุ 47 ปี ที่เดินทางจากประเทศไทยเมื่อวันที่ 8 ส.ค. และพบมีเชื้อโควิด-19 จากการตรวจที่ท่าอากาศยานนานาชาติฮาเนดะ นพ.สุวรรณชัย วัฒนายิ่งเจริญชัย อธิบดีกรมควบคุมโรค กล่าวถึงเรื่องนี้ว่า ได้ประสานไปยังหน่วยงานเรื่องนี้ของประเทศญี่ปุ่นขอทราบข้อมูลสำหรับสอบสวนโรค พบผู้ที่สัมผัสใกล้ชิดชายชาวญี่ปุ่นรายนี้เป็นบุคคลในครอบครัว ที่ยังอาศัยอยู่ในกรุงเทพฯ 2 ราย คือภรรยาและลูก แต่ผลตรวจไม่พบเชื้อโควิด-19 ทั้งนี้ โรงพยาบาลในญี่ปุ่นจะตรวจชายชาวญี่ปุ่นผู้นี้หาเชื้อซ้ำในวันที่ 14 ส.ค.ขณะที่ ศ.นพ.ธีระวัฒน์ เหมะจุฑา หัวหน้าศูนย์วิทยาศาสตร์สุขภาพโรคอุบัติใหม่ คณะแพทยศาสตร์ รพ.จุฬาฯ กล่าวว่า มีรายงานว่ากระทรวงเกษตรของเวียดนาม ได้ร่วมกับสมาคมพิทักษ์สัตว์ป่า ศึกษาเรื่องไวรัสในสัตว์ โดยสำรวจ 70 พื้นที่ทางตอนใต้ของเวียดนาม พบว่ามีเชื้อไวรัสโคโรนาที่ไม่ใช่ไวรัสโคโรนา 2019 ไม่ใช่ตัวที่ก่อโรคซาร์สและไม่ใช่ตัวที่ก่อโรคเมอร์ส รวม 57 แห่ง การค้นพบนี้มีนัย หลายอย่าง คือค้างคาวเป็นต้นกำเนิดของเชื้อไวรัสโคโรนา มีวิวัฒนาการสามารถข้ามจากสัตว์ชนิดหนึ่งไปยังสัตว์อีกชนิดหนึ่งได้และยังสะท้อนการติดโรคมาสู่คนจากพฤติกรรมของคนที่เข้าไปรับเชื้อเหล่านี้ผ่านการนำสัตว์ป่ามาเป็นอาหารนพ.ธีระวัฒน์กล่าวต่อว่า เมื่อเดือน ต.ค.-พ.ย. 2562 จีนได้ศึกษาเรื่องค้างคาวมงกุฎ พบว่ามีเชื้อไวรัสโคโรนาที่มีความคล้ายคลึงมากกับเชื้อโควิด-19 ต่อมาจึงมีรายงานการระบาดของโควิด-19 ในจีนเมื่อเดือน ธ.ค.2562 และยังมีรายงานเมื่อไม่กี่วันมานี้ระบุว่าการค้นพบต่างๆ เหล่านี้มีนัยว่า ค้างคาวมงกุฎคือตัวซ่องสุมเชื้อไวรัสที่คล้ายโควิด-19 สะท้อนว่าข้อกล่าวหาว่าเชื้อโควิด-19 เกิดจากการทดลองอาวุธชีวภาพแล้วหลุดออกมา จึงไม่น่าจะเป็นเรื่องจริง สำหรับค้างคาวมงกุฎ เป็นค้างคาวที่พบได้ในจีน เวียดนาม เอเชียตะวันออกเฉียงใต้ และไทยวันเดียวกัน นายอนุทิน ชาญวีรกูล รองนายกฯ และ รมว.สาธารณสุข ให้สัมภาษณ์หลังประชุมคณะรัฐมนตรี (ครม.) ถึงความคืบหน้าการอนุมัติงบประมาณ 600 ล้านบาท เพื่อวิจัยการผลิตวัคซีนป้องกันโควิด-19 ว่า วันนี้ยังไม่ผ่านที่ประชุม ครม. เนื่องจากต้องทำรายละเอียดเพิ่มเติม เพื่อให้มีความชัดเจนและขึ้นอยู่กับนายกฯ ว่าจะให้ใช้เงินกู้ หรืองบกลางที่ยังมีพอเหลืออยู่ สำนักงบประมาณได้กันเงินส่วนนี้ไว้ให้แล้ว รวมถึงงบของกระทรวงต่างๆ ที่โอนกลับมาก็ยังเหลืออยู่ คิดว่าถ้าใช้งบกลางก็ดีจะได้ไม่ต้องเสียดอกเบี้ย ซึ่งสามารถทำได้ทันทีน.ส.ไตรศุลี ไตรสรณกุล รองโฆษกประจำสำนักนายกรัฐมนตรี แถลงภายหลังการประชุมคณะรัฐมนตรี (ครม.) ว่าที่ประชุม ครม.อนุมัติงบกลางจำนวน 3622 ล้านบาทให้อาสาสมัครสาธารณสุขประจำหมู่บ้าน (อสม.)และอาสาสมัครสาธารณสุขกรุงเทพมหานคร (อสส.) ที่ปฏิบัติหน้าที่เฝ้าระวังและป้องกันควบคุมโรคโควิด-19 ในชุมชนของกระทรวงสาธารณสุข โดยนายกรัฐมนตรีสั่งการให้เร่งรัดการจ่ายเงินให้เร็วที่สุด ซึ่งอนุมัติงบ ตั้งแต่เดือน มี.ค.ถึงเดือน ก.ย.63 เป็นเวลา 7 เดือน เดือนละ 500 บาทซึ่งอสม. และ อสส.ไม่เกิน 1054 คนต่อเดือนนายณัฏฐพล ทีปสุวรรณ รมว.ศึกษาธิการ ให้สัมภาษณ์ถึงเรื่องการเปิดเรียนตามปกติของทุกโรงเรียนในวันที่ 13 ส.ค.เป็นวันแรกว่า เท่าที่ฟังข้อมูลการเปิดโรงเรียนวันนี้มีปัญหาเดียวคือรถติด ส่วนการรักษามาตรการด้านสาธารณสุขเป็นไปตามที่กำหนดไว้ หลังจากนี้จะไปดูมาตรการต่างๆ ทุกโรงเรียน เพื่อให้เข้าใจการปฏิบัติตัวที่เปลี่ยนจากการเปิดเรียนปกติ จะประเมิน 5 วัน 7 วัน 10 วัน หรือ 14 วัน ว่ามาตรการที่เปิดโรงเรียนมีความเสี่ยงอย่างไรบ้างขณะที่บรรยากาศการเปิดเรียนเต็มรูปแบบในต่างจังหวัด ที่โรงเรียนอนุบาลโรจนวิทย์พิษณุโลก อ.เมืองพิษณุโลกที่เป็นโรงเรียนเอกชนขนาดใหญ่ ก่อนเข้าโรงเรียนนักเรียนทุกคนมีการสวมหน้ากากอนามัย ผ่านจุดคัดกรอง ตรวจวัดอุณหภูมิ จากนั้นครูจะบันทึกข้อมูลนักเรียนทุกคนผ่านระบบสแกนคิวอาร์โค้ด ด้านนายวิสุทธิ์ ชูมัง ผอ.สพป.ยะลา เขต 1 เปิดเผยว่า ตรวจเยี่ยมโรงเรียนต่างๆให้ปฏิบัติตามมาตรการป้องกันการแพร่ระบาดโควิด-19 อย่างเคร่งครัด รวมถึงกำชับให้นักเรียนทุกคนจดบันทึกว่ามีการเดินทางไปที่ไหนมาบ้าง เพราะเมื่อเกิดเหตุจะสามารถควบคุมและดูแลได้วันเดียวกัน พล.ต.ท.สมพงษ์ ชิงดวง ผบช.สตม. เป็นประธานเปิดการสัมมนาเชิงปฏิบัติการเรื่องการกำหนดรูปแบบมาตรฐานการปฏิบัติภายใต้ New Normal เนื่องจากสถานการณ์การแพร่ระบาดของโควิด-19 ที่เกาะสมุย จังหวัดสุราษฎร์ธานี และกล่าวว่า ปัจจุบันแม้จะยังไม่มีกำหนดจาก ศบค. ว่าจะเปิดให้นักท่องเที่ยวชาวต่างชาติเข้ามาเที่ยวในเมืองไทยได้เมื่อไหร่ แต่ตำรวจ ตม.ต้องมีการเตรียมความพร้อมในทุกๆด้านเพราะการทำงานของ สตม. เกี่ยวกับการเข้าประเทศของคนต่างชาติโดยตรงผบช.สตม.กล่าวอีกว่า เกาะสมุยนับเป็นแหล่งท่องเที่ยวหลักของนักท่องเที่ยวชาวต่างชาติให้ความนิยม จึงต้องมาประชุมเพื่อกำหนดรูปแบบมาตรฐานการปฏิบัติ ให้กับเจ้าหน้าที่ตำรวจตรวจคนเข้าเมือง โรงแรม สถานบริการต่างๆและร้านอาหารให้ไปในทิศทางเดียวกัน เพราะหากมีการเปิดการท่องเที่ยวเป็นปกติ ก็จะสามารถปฏิบัติหน้าที่ได้ทันที เพื่อป้องกันไม่ให้มีการระบาดของโควิด-19 การรองรับนักท่องเที่ยวต้องมีการเตรียมตัวหลายฝ่าย ได้เน้นย้ำให้เอาประสบการณ์ในการเผชิญโรคช่วงที่ผ่านมามาปรับใช้ ส่วนของชาวต่างชาติที่ยังตกค้างในประเทศ สตม.ได้เสนอรัฐบาลให้ขยายเวลาต่อวีซ่าทุกประเภทไปจนถึงวันที่ 27 ก.ย. และต่อได้ตั้งแต่วันนี้เป็นต้นไป โดยจะมีผลพร้อมกันในวันที่ 28 ก.ย.ก่อนหน้านี้เมื่อวันที่ 10 ส.ค. นพ.นิธิ มหานนท์ เลขาธิการราชวิทยาลัยจุฬาภรณ์และผู้อำนวยการโรงพยาบาลจุฬาภรณ์ โพสต์เฟซบุ๊กส่วนตัวถึงเรื่องโควิด-19 ความโดยสรุปว่ามีเพื่อนลูกชายถามมาว่าเมื่อไหร่จะกลับไปทำธุรกิจได้เหมือนก่อนได้บอกไปว่าโควิด-19 เป็นไวรัสชนิดที่เกิดจากไวรัส RNA ที่เป็นกลุ่มที่หวังพึ่งวัคซีนไม่ได้มาก เป็นไวรัสที่กลายพันธุ์ง่ายกว่าไวรัสประเภทอื่น ส่วนข่าวเรื่องวัคซีนมาจากบริษัทยาที่โหมเรื่องนี้เพื่อหวังผลในสิ่งที่ตัวเองจะได้ประโยชน์นพ.นิธิระบุด้วยว่า การทดลองวัคซีนโควิด-19 ที่ทำกันตอนนี้ ไม่ว่าประเทศไหนบริษัทใด อย่างเก่งแค่ตรวจดูได้หลังฉีดว่ามีภูมิคุ้มกันขึ้นไหม แต่ไม่เคยมีการออกแบบวิจัยให้เห็นผลในสัตว์ว่าวัคซีนจะป้องกันการติดเชื้อได้หรือไม่ และวัคซีนจะให้ดีแค่ไหนก็ป้องกันโรคได้ไม่เกิน 90% ป้องกันได้นานแค่ไหนก็ยังไม่รู้ ยังไงก็ต้องมีการควบคุมดูแลในที่เฉพาะ 14 วันอยู่ดี การเดินทางไปหากันคงยากลำบาก จนกว่าเรามีการตรวจหาเชื้อในตัวคนได้เร็ว ไวและสูง ที่สำคัญการตรวจนี้ต้องราคาถูก คนทั่วไปทำเองได้ คาดว่าอีกไม่นานน่าจะมีทางเป็นไปได้เมื่อร่วมกับยาต้านไวรัสที่ดีนพ.นิธิยังระบุอีกว่า เราต้องอยู่กันแบบนี้ไปอีกระยะคิดว่าน่าจะสัก 5-6 ปี ช่วงจากนี้ไปสถานการณ์คงค่อยๆปรับตัวดีขึ้น แต่คนที่หวังว่าธุรกิจต่างๆจะกลับไปเหมือนเดิมอีกครึ่งปีหรือหนึ่งปีเพราะจะมีวัคซีนนั้น คงต้องเปลี่ยนความคิดทุกคนทุกภาคส่วนต้องปรับรูปแบบธุรกิจและการทำมาหากินใหม่ เช่น ธุรกิจที่ต้องพึ่งพาอาศัยคนต่างชาติและการท่องเที่ยวเดินทาง สิ่งที่ควรทำและพึ่งได้ดีที่สุดคือ การป้องกันด้วยการอยู่อย่างสะอาด คือการล้างมือ สวมหน้ากากอนามัยและเลี่ยงที่อโคจร คือที่ที่มีคนแออัด หากคนส่วนใหญ่ในสังคมยังเข้าใจความจำเป็นและวินัยของการใส่หน้ากากอนามัย รักษาระยะห่าง รักษาความสะอาด โอกาสแพร่กระจายกันอย่างมากและกว้างขวางจะไม่เกิดขึ้นสำหรับสถานการณ์โควิด-19 ทั่วโลก มีผู้ติดเชื้อไวรัสมัจจุราชนี้กว่า 20.83 ล้านคน มีผู้เสียชีวิต 7.47 แสนคนสหรัฐฯที่เป็นศูนย์กลางการระบาดของโลก มีผู้ติดเชื้ออยู่ที่ 5.36 ล้านคน เสียชีวิต 1.69 แสนคน บราซิลมีผู้ติดเชื้อ 3.17 ล้านคน ผู้เสียชีวิต 1.04 แสนคน อินเดียมีผู้ติดเชื้อ 2.39 ล้านคน ผู้เสียชีวิต 4.71 หมื่นคนที่ประเทศภูฏานมีการบังคับใช้คำสั่งล็อกดาวน์ทั่วประเทศเป็นครั้งแรกนาน 5-21 วัน ตั้งแต่วันที่ 13 ส.ค.เป็นต้น ไป หลังมีหญิงชาวภูฏาน วัย 27 ปี กลับจากคูเวตถูกตรวจพบติดเชื้อไวรัสในการตรวจรอบ 2 หลังพ้นกำหนดกักกันโรค และพบด้วยว่าระหว่างรอผลตรวจรอบ 2 ได้เดินทางไปหลายจุดทั่วภูฏาน ซึ่งมีผู้ติดเชื้อรวม 128 คน ไม่มีผู้เสียชีวิตด้านนิวซีแลนด์ พบผู้ติดเชื้อรายใหม่ 14 คนหลังเมื่อวันก่อนสั่งล็อกดาวน์ปิดเมืองโอ๊กแลนด์นาน 3 วัน และอาจพิจารณาขยายคำสั่งล็อกดาวน์ออกไปอีก หลังเพิ่งตรวจพบคนในครอบครัวหนึ่งในเมืองโอ๊กแลนด์ติดเชื้อไวรัส 4 คน และเป็นการพบผู้ติดเชื้อในท้องถิ่นครั้งแรกในรอบ 102 วัน ส่วนผู้ติดเชื้อรายใหม่ 14 คน พบว่า 13 คนเชื่อมโยง กับครอบครัวผู้ติดเชื้อดังกล่าว อีก 1 คน เดินทางกลับจากต่างประเทศ ก่อนหน้านี้นิวซีแลนด์ได้รับการชื่นชมจากนานาชาติว่ารับมือการระบาดได้อย่างดีมีประสิทธิภาพ อันเป็นสถานการณ์เดียวกับเวียดนามที่ไม่พบผู้ติดเชื้อในท้องถิ่นต่อเนื่องนานเกือบ 100 วัน แต่พบการระบาดระลอกใหม่ที่เมืองดานัง ทางตอนใต้เมื่อปลายเดือน ก.ค.ที่ฟิลิปปินส์ โฆษกประธานาธิบดีโรดริโก ดูเตอร์เต ของฟิลิปปินส์แถลงว่าการทดสอบวัคซีนป้องกันไวรัสโควิด-19 สปุตนิค 5 ของสถาบันวิจัยกามาเลยาและกระทรวงกลาโหมของรัสเซีย ระยะ 3 ในฟิลิปปินส์ จะเริ่มในช่วงเดือน ต.ค.2563-มี.ค. 2564 ส่วนประธานาธิบดีดูเตอร์เต ที่เชื่อมั่นในวัคซีนของรัสเซียอย่างมากและอาสาเป็นหนูทดลองฉีดวัคซีนเข็มแรกนั้น โฆษกระบุว่า ดูเตอร์เตจะไม่รับการฉีดวัคซีนจนกว่าเจ้าหน้าที่ผู้เกี่ยวข้องจะรับประกันความปลอดภัย
หมอธีระวัฒน์ เผยเวียดนาม สำรวจพบแหล่งเพาะเชื้อไวรัสโคโรนา มี ค้างคาวมงกุฎ ต้นตอ ก่อโรค แต่พฤติกรรมมนุษย์ทำเกิด การระบาด ครม.ยังไม่ไฟเขียวงบ 600 ล้านพัฒนาวิจัยวัคซีนโควิด-19 
ข่าวหน้า1,โควิด-19,ไวรัสโคโรนา,COVID-19,ยอดผู้ติดเชื้อโควิด-19,กระทรวงสาธารณสุข,ข่าววันนี้,สุขภาพ